Εθνικός Λιβαδειάς

Ο **Εθνικός Λιβαδειάς** είναι ελληνικό αθλητικό σωματείο που δραστηριοποιείται με έδρα τη Λιβαδειά, πρωτεύουσα της Βοιωτίας στη Στερεά Ελλάδα. Επίσημο έτος ίδρυσής του είναι το 2023 και οι αθλητές του αγωνίζονται φορώντας εξοπλισμό μπλε και λευκού χρώματος. Αποτελεί τη φυσική συνέχεια ενός προγενέστερου συλλόγου της πόλης, του Κενταύρου Λιβαδειάς (έτος ίδρυσης 1994). Στο έμβλημά του απεικονίζεται μια ασπίδα με τα ελληνικά εθνικά χρώματα στεφανωμένη από την κεφαλή ενός λύκου, από όπου προκύπτει και το προσωνύμιο των αθλητών του, οι *«Λύκοι»*. Ο σύλλογος καλλιεργεί αποκλειστικά το άθλημα της καλαθοσφαίρισης, διαθέτοντας τμήμα τόσο ενήλικων ανδρών, καθώς και αθλητών νεαρότερων ηλικιακών ομάδων. Αθλητική έδρα των τμημάτων αυτών είναι το Κλειστό Γυμναστήριο της κοντινής κωμόπολης του Διστόμου, χωρητικότητας 250 θεατών, το οποίο και ανακαίνισε με ίδια έξοδα.

## Ιστορική αναδρομή
### Ίδρυση

Ο Εθνικός αποτελεί τη φυσική συνέχεια ενός προγενέστερου συλλόγου της πόλης της Λιβαδειάς, του Κενταύρου. Ο τελευταίος είχε ιδρυθεί το 1994 με πρωτεργάτη τον Ηλία Ιωάννου. Επίσημα χρώματά του ήταν το κόκκινο και το λευκό, ενώ διατηρούσε ως έδρα το νεόδμητο τότε Κλειστό Γυμναστήριο Λιβαδειάς. Το 2016 απενεργοποιήθηκε η έτερη ομάδα της πόλης, Α.Ε. Λιβαδειάς, με αποτέλεσμα οι ακαδημίες της να απορροφηθούν από τον Κένταυρο, που ισχυροποιήθηκε. 

Το 2023 ο Κένταυρος Λιβαδειάς κατέκτησε το νταμπλ στο τοπικό επίπεδο της Ανατολικής Στερεάς και Εύβοιας με μία μόλις ήττα. Με τον τρόπο αυτό αναρριχήθηκε για πρώτη φορά στην ιστορία του στο επίπεδο των πανελλαδικών πρωταθλημάτων. Αντί να αγωνιστεί όμως στη National League 2 πήρε απευθείας εισιτήριο για τη National League 1 έχοντας καταθέσει υποψηφιότητα στην Ομοσπονδία για wild card. 

Παράλληλα, η ομάδα ανακοίνωσε τη μετονομασία της σε Εθνικός Λιβαδειάς και την αλλαγή των χρωμάτων της το καλοκαίρι του 2023. Το Φεβρουάριο του 2024 η αθλητική έδρα της ομάδας μεταφέρθηκε - μετά από σύγκρουση με τη δημοτική αρχή - από το Κλειστό Γυμναστήριο Λιβαδειάς σε εκείνο του Διστόμου, το οποίο ανακαινίστηκε εκ βάθρων για να πληρεί τις προϋποθέσεις των υψηλότερων κατηγοριών. Τον Αύγουστο του 2024 αποχώρησε από το διοικητικό συμβούλιο της ομάδας η οικογένεια Σανιδά μετά από έντεκα χρόνια κοινής πορείας.

### Ντεμπούτο στη National League 1
Η παρθενική εμφάνιση της ομάδας στη νέα της έκφανση έλαβε χώρα στις 13 Σεπτεμβρίου 2023 και ειδικότερα στα πλαίσια του θεσμού του Κυπέλλου Ελλάδος. Αντιμετώπισε εντός έδρας τον Πανελευσινιακό, καταφέρνοντας να αποσπάσει τη νίκη με σκορ 66-58. Γνώρισε τον πρώτο της αποκλεισμό την επόμενη αγωνιστική, οπότε και έχασε εκτός έδρας με σκορ 79-75 από τον Πρωτέα Βούλας. Η πρώτη ιστορική εμφάνιση του σωματείου της Λιβαδειάς σε αγώνα Εθνικής Κατηγορίας πραγματοποιήθηκε στις 14 Οκτωβρίου 2023, στον οποίο και ηττήθηκε εκτός έδρας από τη Νήαρ Ηστ με σκορ 57-51. Η πρώτη νίκη (79-71) σημειώθηκε την επόμενη αγωνιστική, στις 21 Οκτωβρίου 2023, οπότε και φιλοξένησε τη Νίκη Βόλου. Η λήξη της κανονικής περιόδου της χρονιάς 2023&#45;24 βρήκε τον Εθνικό στη 2η θέση της βαθμολογικής κατάταξης του Ομίλου του, έχοντας συγκεντρώσει 14 νίκες και 6 ήττες απέναντι σε 10 διεκδικητές της κορυφής. Σαν αποτέλεσμα ο Εθνικός προβιβάστηκε απευθείας στη Γ' Φάση των Play-offs όπου διασταυρώθηκε με πλεονέκτημα έδρας με τη Νηαρ Ηστ. Οι δύο ομάδες πέτυχαν αρχικά από μία εκτός έδρας νίκη στη σειρά (58-79 στη Λιβαδειά, 67-76 στην Καισαριανή ), καθιστώντας καθοριστικό τον τρίτο και τελευταίο μεταξύ τους αγώνα. Εκεί η Νηαρ Ηστ κατάφερε για μία ακόμη φορά να «σπάσει» την αντίπαλη έδρα, με σκορ 78-81, εμποδίζοντας τον Εθνικό να διεκδικήσει περαιτέρω την άνοδο. Έτσι τυπικά οριστικοποιήθηκε για εκείνον η 3η θέση στον Όμιλό του. Το Μάιο του 2024 ανακοινώθηκε πως ο Νίκος Μάρκου θα αποχωρούσε από τη θέση του πρώτου προπονητή της ομάδας μετά από χρόνια κοινής πορείας. 

### Περίοδοι σε εθνικές κατηγορίες

## Πρόσωπα





## Τρέχουσα αγωνιστική περίοδος
Κατά την τρέχουσα αγωνιστική περίοδο, 2024-25, ο Εθνικός Λιβαδειάς λαμβάνει μέρος στο Πρωτάθλημα της National League 1 (πρώην Β' Εθνικής Κατηγορίας), που διοργανώνει η Ελληνική Ομοσπονδία Καλαθοσφαίρισης. Ειδικότερα έχει τοποθετηθεί στον 2ο Όμιλο, τον οποίο συνθέτουν 11 σύλλογοι από την Κεντροδυτική Ελλάδα.

Την ίδια χρονιά το σωματείο συμμετείχε στο διαγωνισμό του Κυπέλλου Ελλάδος. Ηττήθηκε, εντούτοις, στην πρεμιέρα με συνέπεια να μην μακροημερεύσει στο θεσμό. Ειδικότερα φιλοξένησε τον Αμύντα Υμηττού, ο οποίος του επιβλήθηκε με οριακό σκορ 58-59.

Έδρα του συλλόγου είναι το Κλειστό Γυμναστήριο Διστόμου, χωρητικότητας 250 καθήμενων θεατών. Πρόεδρος του διοικητικού συμβουλίου είναι ο Νίκος Καφρίτσας και αντιπρόεδρος ο Γιώργος Κόλλιας. Καθήκοντα πρώτου προπονητή διατηρούσε από το Μάιο του 2024 μέχρι τον Ιανουάριο του 2025 ο Δημήτρης Λιόγας. Στο δεύτερο μισό της περιόδου τον αντικατέστησε ο Λάμπρος Μπάρτζος, με άμεσο συνεργάτη το Νίκο Μάρκου που επέστρεψε στην ομάδα. Το ρόστερ του Εθνικού για την αγωνιστική περίοδο 2024-2025 συνθέτουν οι παρακάτω αθλητές:


  

## Παραπομπές


## Εξωτερικοί σύνδεσμοι

* 
* 
* Εθνικός Λιβαδειάς, επίσημος λογαριασμός στο YouTube.
* Εθνικός Λιβαδειάς, επίσημος λογαριασμός στο TikTok.

*
Κατηγορία:Αθλητικοί σύλλογοι Βοιωτίας
Κατηγορία:Ιδρύσεις αθλητικών συλλόγων το 2023
Κατηγορία:Ελληνικοί σύλλογοι καλαθοσφαίρισης
Κατηγορία:Ιδρύσεις ομάδων καλαθοσφαίρισης το 2023
Κατηγορία:Σωματεία Ε.Σ.ΚΑ.Σ.Ε.
Κατηγορία:Λιβαδειά